Assassin's Creed Valhalla

Assassin's Creed Valhalla (בתרגום חופשי לעברית: אמונת המתנקש: ולהאלה) הוא משחק פעולה-תפקידים שפותח על ידי יוביסופט מונטריאול והופץ על ידי יוביסופט. משחק זה הוא השנים עשר בסדרת משחקי Assassin's Creed והמשכו של המשחק "Assassin's Creed Odyssey" משנת 2018. סיפור המשחק הראשי מתרחש בשנים 872–878 לספירה ועוקב אחרי נרטיב בדיוני במהלך התפשטותם של הוויקינגים אל האיים הבריטיים. השחקנים שולטים בדמותה של אייבור ורינסדוטיר, פושטת דרכים ויקינגית שמנסה להקים שבט משלה באנגליה אך נעשית מעורבת במאבק עתיק יומין בין אחוות המתנקשים, שנלחמת למען השלום והחירות, לבין מסדר הטמפלרים, שמבקש להשליט סדר באמצעות שליטה. המשחק כולל גם סיפור מסגרת, שמתרחש בזמנים המודרניים ועוקב אחרי ליילה חסן, מתנקשת שחיה את זכרונותיה של אייבור ורינסדוטיר כדי למצוא דרך להציל את כדור הארץ מפני חורבן.

תהליך הפיתוח של המשחק החל בשנת 2017, בסביבות זמן יציאתו של המשחק "Assassin's Creed Origins". חברת יוביסופט מונטריאול הובילה את הפרויקט במשך שלוש שנות פיתוחו, בעזרתם של 14 אולפנים שונים של החברה ברחבי העולם וחברת Sperasoft. חברי צוות רבים, שעבדו על משחקים קודמים בסדרה, חזרו לצורך פיתוח המשחק, כשביניהם נמנה אשראף איסמעיל (המנהל היצירתי של "Assassin's Creed IV: Black Flag" ו-"Origins"), דרבי מק'דביט (הכותב הראשי של "Black Flag" ו-"Assassin's Creed: Revelations", וכותב שותף של "Assassin's Creed Unity") וכן המלחינים ג'ספר קיד ושרה שאקנר, שהלחינו את פסקול המשחק במשותף עם איינר סלביק. בדומה למשחקים 'אוריג'ינס' ו'אודיסאה', צוות המפתחים ערך עבודת מחקר מקיפה על תקופת הזמן כדי להפוך את עולם המשחק למדויק ביותר מבחינה היסטורית. לשם כך, הצוות שאב השראה מהמיתולוגיה הנורדית עבור אלמנטים שונים בנרטיב הסיפור. הצות גם תיקן מספר בעיות שנוצרו מהמשחק "Odyssey", בהתאם למשוב השחקנים - כמו שאפתניות היתר שבו, מעט התמקדות במאבק בין המתנקשים לבין הטמפלרים והיעדרותם של אלמנטים מסורתיים מזיכיון המשחקים, כמו ההתגנבות החברתית.

המשחק יצא בין התאריכים 10–12 בנובמבר 2020 לקונסולות הדור השמיני PlayStation 4 ו-Xbox One, וכן לקונסולות הדור התשיעי PlayStation 5 ו-Xbox Series X/S, כמו גם למערכת ההפעלה Microsoft Windows ולפלטפורמת הזרמת המדיה Google Stadia. הוא קיבל ביקורות חיוביות מהמבקרים, ששיבחו את הנרטיב, הדמויות, עבודת הדיבוב, הוויזואליות, הפסקול, עיצוב העולם ואת הקישוריות הרבה בין הפעולות השונות. אולם, ביקורת נמתחה על אורכו של הסיפור הראשי, בעיות טכניות ומבנה שחוזר על עצמו. למשחק הייתה ההשקה הגדולה ביותר בתולדות זיכיון המשחקים, והוא מכר את רוב העותקים בשבוע הראשון ליציאתו, בכך הפך למשחק השני הרווחי ביותר של יוביסופט. הוא זכה לתמיכה נרחבת בידי החברה, ששחררה במשך שנתיים מספר תכנים להורדה וביניהם מספר חבילות הרחבה, מצבי משחק שונים ואירועים מיוחדים. למשחק יצא משחק המשך, "Assassin's Creed Mirage" בשנת 2023, שהתרחש בתקופת תור הזהב של האסלאם בבגדאד ועקב אחרי דמותו של באסים אבן אישאק, דמות משנה שהופיעה ב'ולהאלה'.

== משחקיות ==

מערכת הלחימה במשחק מאפשרת לדמות השחקן לשאת שני כלי נשק, ביניהם גם [[מגן.]]

המשחק "Assassin's Creed Valhalla" הוא משחק פעולה-תפקידים שבנוי ממספר קשתות סיפור ומשימות צדדיות רבות ואופציונליות, הנקראות "אירועי עולם". השחקן לוקח שליטה על דמותה של אייבור ורינסדוטיר, פושטת דרכים ויקינגית המובילה את בני עמה נגד הממלכות האנגלו-סקסוניות. לשחקן ניתנת זכות בחירה אם לשחק בדמות של אייבור ממין נקבה או זכר, או לאפשר למשחק להחליף ביניהם ברגעים מרכזיים במשחק (כאשר האווטאר ממין נקבה מתארת את קורות חייה, והאווטאר ממין זכר הוא התגלמותו הגשמית של אודין מבני האיסו). השחקן יכול להתאים כרצונו את מראה השיער של אייבור, הזקן, צבעי המלחמה שעל הגוף וקעקועים, לבוש ושריון גוף. כלי הנשק במשחק הורחבו כדי להכליל גם מחבטי תבואות וחרבות ארוכות. מערכת הקרב שונתה כדי לאפשר החזקת כלי נשק מכל סוג שהוא בשתי הידיים, כולל מגנים, וכל פיסה של ציוד שהשחקן אוסף לאורך הדרך היא ייחודית. מכניקת "מבט העיט" ממשחקים קודמים חוזר כאן בצורת "חזיונו של אודין", וציפור המחמד של השחקן היא עורב שחור בשם סינין (תרגום מנורדית עתיקה ל"תובנה"), שמסוגל לתצפת מרחוק על אזורים קרובים וחלקים אחרים של עולם המשחק לפני שאייבור נערכת לקרב, כמו העיטים סֵנוּ ואיקרוס מהמשחקים "Origins" ו-"Odyssey", בהתאמה. ישנה התמקדות גדולה יותר באלמנטים של התגנבות גם בחקר העולם וגם בזמן קרב. מצב ההתגנבות החברתית חוזר ממשחקים קודמים - אייבור יכולה להתחבא מאויבים לא רק במקומות מסתור נייחים, אלא גם לעטות את הברדס ולהשתמש בעוברי האורח שבסביבתה הקרובה כמחסה. אייבור יכולה לזייף מוות, להשתמש בעורב שלה כדי להסיח את דעתם של שומרים, ויש לה גישה ללהב נסתר שמאפשר התנקשויות באופן כמעט מיידי. את רוב אויבי המשחק ניתן להרוג במהלומה אחת, באמצעות שילוב של מהלכים, טקטיקות אסטרטגיות וכלי הנשק. היוצאים מן הכלל הם הבוסים, אם כי עדיין ניתן להרוג אותם במגוון דרכים אחרות.

ל'ולהאלה' יש את אותו מבנה נרטיבי של הסיפור הראשי ומספר משימות צדדיות אופציונליות. בעוד הסיפור הראשי במשחקים קודמים של הסדרה עובר בצורה ליניארית דרך החלקים העיקריים של עולם המשחק, 'ולהאלה' נותן לשחקנים לשוב להתיישבות הוויקינגית ומשם לחזור לאזורים קודמים שכבר נחקרו, אחרי שאנשי הקשר של הוויקינגים חושפים מידע חדש בכל פעם על אזורי אנגליה. לא כל המשימות מסתיימות באלימות, וכמה מהן יכולות להסתיים באמצעות מגעים דיפלומטיים. בחירות השחקן דרך שיחות או אפשרויות משחקיות ישפיעו על הדמויות ועל הבריתות הפוליטיות שלהן עם דמויות שאינן שחקן. המשחק גם מסתמך פחות על מערכת שלבים מסורתית ויותר על בחירת מיומנויות באמצעות עצי מיומנות, שנבחרות בידי השחקן ככל שאייבור מתקדמת במשחק. רמת הקושי אותה מציגים האויבים מדורגת בהתאם לסט המיומנויות של השחקן. צוות המפתחים התבקש להציג מגוון רחב יותר של ארכיטיפים לדמויות האויב ב'ולהאלה', יותר מכל משחק קודם, מאחר שרצה שהשחקן ימשיך להיות מופתע מהם גם אחרי עשרות רבות של שעות משחק. מנהל הנרטיב דרבי מק'דביט ציין שהמשחק כולל כ-25 ארכיטיפים ייחודיים של אויבים, ולכל אחד מהם יש דרך שונה לאתגר את השחקן. האויבים יכולים להשתמש גם בחפצים שבסביבתם הקרובה כיתרון, וכמה מהם אף מסוגלים להסתגל לפעולות השחקן ולמהלכי הקרב שלו, ותוך כדי למצוא דרכים להגן על עצמם. כמו כן, אויבים מסוגלים להראות אישיות שונה בזמן הקרב - בעוד יש כאלה שיחושו מאוימים על ידי אייבור ויילחמו בצורה הגנתית יותר, אחרים יהיו אגרסיביים יותר בגישתם.

מצב המשחק "פשיטות", שבו דמות השחקן מובילה את שבטה דרך הים כדי לפשוט על מצודות אויב.

מצב המשחק "קרבות הכיבוש", שהוצג במשחק 'אודיסאה', חוזר בצורתו של מצב "התקפות", ובו השחקן מוביל צבא ויקינגי כדי לתקוף מצודות. מצב המשחק "פשיטות" הוא סדרת עימותים קטנה יותר, בה השחקן מוביל משלחת פשיטה וביזה כדי לתקוף מטרה מסוימת ולמלא את משאבי ההתיישבות הוויקינגית. השחקן יכול להקים משלחת שכזו על ידי גיוסן של דמויות שאינן שחקן שיעזרו לו בכך. השחקן גם מסוגל ליצור שכיר חרב ויקינגי - היומסויקינג - אותו שחקנים אחרים יוכלו לגייס בתור דמות שאינה שחקן ברחבי עולם המשחק. השחקן מקבל פרסים בתוך המשחק על משימות ששכיר החרב השלים בהצלחה. כחלק מהעונה הראשונה של התוכן להורדה, הוצג מצב משחק מורחב בשם "פשיטות נהר" שהציע מיקומים באזורים חדשים של אנגליה שאינם נגישים במפה הראשית.

המשחק גם מחזיר את ההתיישבויות, שנעדרו מהסדרה מאז המשחק "Assassin's Creed IV: Black Flag". אולם, בעוד התיישבויות קודמות העניקו הכנסה פסיבית למערכת הכלכלה במשחק (כדוגמת העיר מונטריג'וני ב-"Assassin's Creed II", מגדלי בורג'ה ב-"Assassin's Creed: Brotherhood" ומאורות הטמפלרים ב-"Assassin's Creed: Revelations"), ההתיישבות ב'ולהאלה' מקבלת תפקיד מרכזי יותר. המנהל היצירתי של המשחק, אשראף איסמעיל, מציין ש"כל מה שהשחקן עושה עוזר בסופו של יום להתיישבות, לגדילתה ולפריחתה". המשימות מתחילות ומסתיימות בהתיישבות, והשחקן יכול לפקח על בנייתם של מספר מבנים בה, וכפעולת תגמול אותו מבנה יעזור למשחקיות. כדי לבנות אותם, על השחקן להוביל את הוויקינגים בפשיטות כדי לאסוף משאבים. בנוסף, כמו במשחק 'אודיסאה', השחקן יכול לבחור לנהל מערכות יחסים רומנטיות עבור אייבור.

אף על פי שחזרה אפשרות השימוש במסעות ימיים בין מקום למקום, מצב הקרבות הימיים הופחת בצורה משמעותית. הספינה הוויקינגית של אייבור מתפקדת יותר כאמצעי מעבר לצורך פשיטות באזורי אויב או אמצעי הימלטות לאחר קרב. בנוסף, השחקן יכול להשתתף בפעולות שונות כמו ציד, דיג, תגרות עם ויקינגים אחרים, תחרויות שתייה או אפילו תחרות עלבונות בין הוויקינגים - כאשר האחרונה תוארה בידי יוביסופט כ"ויקינג באטל ראפ", כמו גם משחק קוביות מקורי בשם "אורלוג" ובניית גל-עד.

==עלילה==
=== רקע ===
בשנת 873 לספירה, המתחים הפוליטיים בנורווגיה מאלצים את אייבור ורינסדוטיר ("בתו של ורין") ואת אחיה המאומץ סיגורד סטירביורנסון להוביל שבט ויקינגים, ולהתיישב באדמות חדשות באנגליה האנגלו-סקסונית, כחלק מהתפשטותם של הוויקינגים ברחבי אירופה. השבט נכנס לעימותים עם הממלכות וסקס, נורת'מבריה, מזרח אנגליה ומרסיה למשך השנים הבאות, וכן לעימות עם בניו של רגנאר לודברוק, שהרכיבו את הצבא הוויקינגי הגדול. שבטה של אייבור מתמודד עם הכוחות הצבאיים שנשלחו בידי שליט הממלכות, אלפרד הגדול מלך וסקס. במהלך זמן זה, אייבור מתוודעת לקיומם של 'הנחבאים' - אבותיה הקדמונים של אחוות המתנקשים, ועוזרת להם להיאבק במסדר העתיקים - אבותיו הקדמונים של מסדר הטמפלרים. בין הערים אותם ניתן לחקור במשחק נמנות וינצ'סטר, לונדון ויורק. נכללים גם חלקים מנורווגיה ווינלנד, בעוד חזיונותיה של אייבור כוללים את אסגארד ואת יוטונהיים.

כמו משחקים קודמים בסדרה, גם 'ולהאלה' מציג נרטיב שמתרחש בזמנים המודרניים, ועוקב אחרי המתנקשת ליילה חסן ופרוטגוניסטית הזמנים המודרניים של המשחקים הקודמים "Assassin's Creed Origins" ו-"Assassin's Creed Odyssey". 'ולהאלה' כולל אלמנטים נרטיבים שקשורים בבני האיסו, שלפי המיתולוגיה של הזיכיון הם גזע קדום של ציוויליזציה מתקדמת שקדמה לאנושות.

=== עלילת המשחק ===
בזמנים המודרניים, מתרחשת התחזקות פתאומית של השדה המגנטי של כדור הארץ שמשפיעה לרעה על הכוכב. ליילה חסן, שון הייסטינגס ורבקה קריין מקבלים שדר עם נקודות ציון המובילות לניו אינגלנד, שם הם מוציאים מהקבר את גופתה של פושטת דרכים ויקינגית. ליילה נכנסת לאנימוס כדי לחיות את זכרונותיה של הוויקינגית, אם כי היא נאבקת בהשפעתו של מטה הרמס.

בשנת 855 לספירה, אייבור ורינסדוטיר הצעירה עדה לפשיטתו של קִיוֹטְבֵה האכזר על עיירת הולדתה, למעשי הביזה שלו ולהריגתם של הוריה. היא ניצלת בידי סיגורד, בנו של המלך סטירביורן משבט העורב. כ-17 שנה לאחר מכן, אייבור אומצה בידי סטירביורן ומבקשת לנקום בקיוטבה. הניסיון האחרון שלה לעשות זאת נכשל, אך היא מצליחה להשיג חזרה את הגרזן של אביה. היא נוגעת בו, ומקבלת לפתע חיזיון מאודין. היא מתייעצת עם הנביאה של השבט, וָלְקַה. הנביאה מעוררת בה חיזיון נוסף, שבו סיגורד מאבד את זרועו לפני שנטרף בידי זאב ענק.

סיגורד חוזר ממשלחת יחד עם שני זרים העונים לשמות באסים אבן אישאק והיתאם, שניים מחברי מסדר הנחבאים. השניים הגיעו לנורווגיה כדי להתנקש בחייו של קיוטבה, חבר מסדר העתיקים היריב. אייבור וסיגורד מפרים את הוראותיו של סטירביורן ומגייסים את עזרתו של המלך האראלד כדי להביס את קיוטבה. אחרי ניצחונם, האראלד מכריז על כוונתו לאחד את נורווגיה תחת שלטונו. סטירביורן נשבע אמונים למלך האראלד, מעשה שמכעיס את סיגורד, שקיווה לרשת את כס המלכות. סיגורד ואייבור אוספים מספר נאמנים מהשבט ובהגירה המונית עוברים לאנגליה, שם הם מקימים התיישבות משלהם, לה הם קוראים בשם רייבנסת'ורפ.

אחרי שאייבור מבססת את העיירה שלה ועוזרת לסוחרים, נפחים ודייגים עם העסקים שלהם, היא עוזרת להיתאם להקים את מפקדת הנחבאים ברייבנסת'ורפ. הוא מבקש ממנה עזרה במציאת חברים נוספים ממסדר העתיקים והתנקשות בהם. בהמשך, היא עוזרת ליארל סומה להשיג שליטה מחדש בעיירה גרנטברידג', שנלקחה ממנו בידי לוחמים סקסונים בהוראתו של המלך ויגמונד. אייבור גם עוזרת לסומה לזהות את הבוגד שאיפשר לכוחותיו של ויגמונד לפלוש לעיירה. לאחר מכן, אייבור עוזרת לבסס בריתות עם ממלכות סקסוניות שכנות ושבטים ויקינגים בהנהגת בניו של רגנאר לודברוק איבר חסר העצמות, הלפדן ואובה, וכן אוסוולד ממזרח אנגליה, גות'רום ממזרח אנגליה וקאולוולף ממרסיה (ר' מלכי מרסיה והצבא הוויקינגי הגדול), ועוזרת להיתאם להתנקש בחברים נוספים של מסדר העתיקים אחרי שקיבלה רמזים מ"לוחם אביון של ישו".

חזיונותיה של אייבור ממשיכים. ולקה נותנת לה שיקוי שגורם לה לחלום על אסגארד מנקודת מבטו של אודין. לפי החיזיון, אודין מנסה למנוע את מותו הגורלי ברגנארוק. הוא לוכד את פנריר בנו של לוקי - שלפי הנבואה נחזה שיהרוג אותו. הוא משיג תמד קסום מיוטונהיים שיאפשר לו ולשאר בני האסיר לחזור לחיים. בזמנים המודרניים, ליילה מבינה שמדובר בחזיונות של בני האיסו מעט לפני האסון הגדול, ושלוקי - שנאסר עליו לקום לתחייה אחרי שבגד באודין - מצא דרך אחרת להבטיח את הישרדותו.

סיגורד ובאסים משיגים את הממצא של בני האיסו, וסיגורד מתחיל להאמין שהוא אל, בעידודו של באסים. פלקה, חבר מסדר העתיקים ומשרתו של אלפרד, מלך וסקס, לוכד את סיגורד ומאמין שהוא אחד מבני האיסו. הוא מענה אותו וכורת את זרועו הימנית. אייבור מאגדת את בני בריתה כדי להרוג את פלקה ומצילה את סיגורד, שגם הוא החל לקבל חזיונות מוזרים. מאוחר יותר, אייבור מלווה את סיגורד בחזרה לנורווגיה כדי שיגלה עוד על החזיונות שלו. היא מוצאת מקדש של בני האיסו ובו מערכת מחשב בצורת עץ. צמד האחים מחברים את עצמם אליה ומוצאים את עצמם לכאורה בוולהאלה, שם הם נהנים מקרבות אינסופיים, עד אשר אייבור מגלה שמדובר בסימולציה, ושהשניים הלכו לאיבוד בהזיות שבחיפוש אחר תהילה. אייבור משכנעת את סיגורד לחזור לעולם האמיתי, והשניים נמלטים מהסימולציה אחרי שהם מתנגדים לאודין.

אחרי שאייבור מתעוררת, באסים מגלה לה שהוא, אייבור וסיגורד הם גלגולי נשמתם של לוקי, אודין וטיר, בהתאמה. אישיותו של לוקי משתלטת לפתע על באסים, והוא תוקף את אייבור אך הוא מובס ונלכד בתוך הסימולציה. לאחר מכן, סיגורד מעביר את מנהיגות השבט לאייבור, שחוזרת לאנגליה. בהמשך, היא ובני בריתה מצטרפים למתקפה של גות'רום על וסקס ומביסים את כוחותיו של אלפרד בקרב צ'יפנהאם. אייבור מאתרת את אלפרד, שמתגלה כמנהיג מסדר העתיקים וכ"הלוחם האביון של ישו". לדבריו, אלפרד נגעל מכפירת המסדר בנצרות, וביקש להחליף אותו במסדר חדש וירא אל. אייבור חסה על חייו וחוזרת לרייבנסת'ורפ, שם היא מקבלת קבלת פנים של גיבורה.

בזמנים המודרניים, המתנקשים מגלים שהתחזקות השדה המגנטי של כדור הארץ חלה כתוצאה מהפעלת מגדלי האיסו בידי דזמונד מיילס. כדי לייצב את השדה המגנטי, ליילה נוסעת למקדש בנורווגיה ונכנסת לתוך הסימולציה. היא פוגשת בבאסים, שמגלה לה שהוביל את המתנקשים אל אייבור ומגלה כיצד לייצב את השדה המגנטי. היא עושה זאת, אך הדבר משחרר את באסים מתוך הסימולציה ולוכד אותה בתוכה. ליילה נתקלת בישות שנקראת בשם "הקורא" (שנרמז שמדובר בדזמונד מיילס), ומחליטה לעבוד במשותף איתו כדי למנוע מאסונות נוספים לקרות בעתיד. כתוצאה מכך, גופה הגשמי מת ותודעתה נשמרת בתוך הסימולציה. בינתיים, באסים נמלט מהמקדש עם המטה של הרמס - שמחזיק בתודעה של אהובתו של לוקי, אלתיאה - ונפגש עם שון ורבקה. אחרי שהשניים עוזבים כדי למצוא את ויליאם מיילס, באסים נכנס לאנימוס כדי למצוא את ילדיו האבודים של לוקי.

=== זעם הדרואידים ===
בשנת 879 לספירה, אייבור מקבלת מכתב מבן דודה מצד אמה, ברדור איברסון, שכעת משמש כמלך ממלכת דבלין תחת השם באריד מק אימאר (ר' מלכי דבלין). הוא מבקש את עזרתה באירלנד כדי לכרות ברית עם פלאן סינה, שנועד להימלך בתור המלך העליון של אירלנד. באריד מסכל מזימה להתנקש בחייו של פלאן לפני הכתרתו, ומבקש מאייבור לאסוף בני ברית ולחזק את שלטונו. אחרי שהיא משתלטת על מצודת קאשל, אייבור מגלה שצבאו של פלאן הורעל. היא מחפשת אחר נסיוב עם היועצת של פלאן, קיארה אינגן מדבה, ולומדת בהמשך שהאחראים לכך הם ילדיה של דאנוּ - כת דרואידים שמבקשת להוקיע את האמונות הנורדיות והנוצריות מאירלנד. היא מתחילה לנהל מרדף אחרי חברי הכת, ומגלה שקיארה היא חברת כת לשעבר, שעזבה אחרי שגילתה את דרכיהם הקיצוניות.

בשנת 881 לספירה, אייבור חושפת את זהותו של מנהיג הכת, אאוגן מק קרתיי, ראש מנזר ארמה, שהעמיד פנים כמי שהולך לפי האמונה הנוצרית. בזמן שאאוגן העביר הודעה לפלאן ולבאריד, כוחותיו הטילו מצור על הכפר קלוגר שבמחוז טיירון. באריד נהרג במתקפה, מה שגורם לאייבור לבקש לנקום את מותו ולהרוג את אאוגן. בסופה של המתקפה, מלכי אירלנד מחליטים להשמיד כל זכר לאמונה הדרואידית, ופלאן מקבל הוראה ללא רצונו לנהל נגדם אינקוויזיציה. קיארה זועמת אחרי שהיא מגלה זאת, ויוצאת למעגל הפולחן ליה פיאל שבגבעת טארה כדי להשתמש בכוחותיו בניסיון למנוע את הכחדת תרבות הדרואידים. היא מנסה להשתלט על פלאן ועל אנשיו, אך אייבור נלחמת בה ומעגל הפולחן נהרס. פלאן מהרהר על החלטתו ומבטיח להיות מלך טוב על כל תושבי אירלנד, תוך שהוא מבטל את האינקוויזיציה. בינתיים, אייבור נפגשת עם סיכפרית, בנו של באריד, שיורש ממנו את כס המלוכה. השניים מהרהרים על חלומותיו של באריד, ומחזקים את הקשר ביניהם כמשפחה.

=== המצור על פריז ===
בשנת 885 לספירה, אייבור מגויסת בידי טוקה סינריקסדוטיר, פושטת דרכים ויקינגית מפרנקיה המערבית, כדי להשתתף בפשיטה מתוכננת על העיר פריז. במלאן, אייבור נפגשת עם יארל סיגפרד, דודהּ של טוקה, שמבקש לנקום בפרנקים על מותו של אחיו סינכריכ (אביה של טוקה). אייבור וסיגפרד הודפים מתקפה של הבישוף הפרנקי אנגלוין - האיש האחראי למותו של סינכריכ - ועוקבים אחריו עד לפריז, שם אייבור מתנקשת בחייו ומגלה על הקשר שלו עם סיעה חשאית ופנאטית של הכנסייה בשם "בלטורה דיי" (הלוחמים של אלוהים). בהמשך, אייבור מקווה למנוע מלחמה ונפגשת עם הקיסר הפרנקי קרל השמן, שמסכים תמורת החזרתה של אשתו הנעדרת ריכרדיס. אייבור מוצאת אותה בשבייה של אחת מחברי ה"בלטורה דיי", נזירה שידועה בכינוי "אם קטנה", אותה היא הורגת לפני שמצילה את ריכרדיס. השתיים נוסעות לקומונה ליסיו, שם אייבור פוגשת את ברנרד, בנו הבלתי חוקי של קרל השמן אך גם יורשו היחידי. אייבור מבינה שקרל למעשה מחפש אחר ברנרד, וריכרדיס מגנה עליו כדי שלא יושחת בידי אביו.

אייבור נפגשת עם קרל אך נבגדת על ידו, והיא חוזרת לסיגפרד בדיוק כשצבא הוויקינגים מתכונן למצור על פריז. אייבור עדיין מקווה לפתור את הסכסוך בדרכי שלום, ומבקשת את עצתו של הרוזן אודו, המנהיג הצבאי של פריז, אך הוא מסרב להצעת השלום שלה. בעוד הוויקינגים פושטים על העיר, אייבור נעשית מיואשת אחרי שהיא חוזה בתאוות הדם של סיגפרד, ומסתננת אל ארמונו של אודו כדי לאלץ אותו להיכנע. סיגפרד מסכים לסיים את המצור תמורת סכום כסף נכבד, וממונה למגן נורמנדי - בכך מוותר על מנהיגות השבט לטובת טוקה. בהמשך, אודו יוצר קשר עם אייבור ומבקש מנה למצוא את ריכרדיס ואת ברנרד, שעקבותיהם נעלמו. אייבור מצילה את ריכרדיס ממשפט האש אותו ערך קרל המטורף, לפני שהיא מתעמתת עם קרל והורגת אותו לכאורה. ללא קשר לתוצאה, אודו מחליף את קרל בתפקיד בזמן היעדרותו, ואייבור חוזרת לאנגליה בידיעה שיש לה חברה חדשה ובת ברית בדמותה של טוקה.

=== מפגש גורלי ===
חבילת הרחבה שמשמשת כקרוסאובר עם המשחק "Assassin's Creed Odyssey". בשנת 887 לספירה, אייבור עורכת מסע לאי סקאי אחרי שנודע לה מחברתה הנביאה של ולקה שהתושבים המקומיים סובלים מסיוטי לילה. בזמן שהיא מחפשת אחר מקור הסיוטים, היא נתקלת בקסנדרה, שמגיעה למקום כדי להשיג ממצא עתיק שמשפיע על מוחותיהם של אנשים, והופך אותם לאלימים ואחוזי טירוף. השתיים מבינות שהן חולקות מטרה משותפת, ומסכימות לעבוד יחדיו כדי למצוא את הממצא העתיק. אולם, אייבור אינה בוטחת בקסנדרה בגלל טבעה החשאי, ולבסוף נוטשת אותה אחרי שמתגלה שנוכחותה של קסנדרה על האי היא מה שהפעיל את הממצא העתיק מלכתחילה. אחרי שאייבור מוצאת את הממצא העתיק, שמתגלה בתור תפוח עדן, היא מותקפת על ידי לוחמים אחוזי טירוף, אך ניצלת בידי קסנדרה. קסנדרה עוזרת לה לכבות את כוחו של התפוח, והמעשה מציל את האי מכיליון. אייבור מחליטה לחגוג את ניצחונן, ומזמינה את קסנדרה להשתתף בחתונה. קסנדרה מתוודה בפניה שהיא ערכה מסעות במשך זמן ארוך לבדה, ויש לה בעיות להתערות בחברה. למרות זאת, השתיים חוגגות יחדיו וקסנדרה לומדת להיפתח שוב בפני אנשים. היא ואייבור נפרדות לדרכיהן, כשקסנדרה חוזרת למסעה חובק העולם.

=== שחר הראגנארוק ===
חבילת הרחבה שמסתמכת יותר על המיתולוגיה הנורדית. אחרי שבנם של אודין ופריג, בלדר, נחטף בידי שר המלחמה סורטור ממוספלהיים, השניים יוצאים לכיוון סוורטלפהיים באמצעה של פלישת בני מוספל כדי להציל אותו. אודין נלחם בסורטור אך מובס, ופריג נהרגת בידי אשתו של סורטור, סינמרה. אודין נותר למות וניצל בידי גמדים שלקחו מחסה מהפלישה. אודין מחפש אחר דרכים להביס את סורטור. הוא מציל את מנהיג הגמדים איבלדי מידי גלוד, בנו של סורטור, והורג אותו בקרב. בהמשך, הוא נלחם בבתו של סורטור, אאיסה, ומקווה להשתמש בה כקלף מיקוח על חייו של בלדר. אף על פי שהיא נמלטת, אודין מגלה אודות קיומו של ממצא רב עוצמה בשם סאלאקאר, שאותו מבקש סורטור לעצמו. אודין משיג את הסאלאקאר לפני סורטור ומבטיח את נאמנותה של אאיסה אליו.

סינמרה מסכימה להחליף את בלדר תמורת הסאלאקאר. אולם, בעת המשא ומתן, בלדר מתגלה בתור יוטון במסווה. אודין רודף אחרי סינמרה ומוצא את בלדר האמיתי, שכבר נהרג. סינמרה הורגת את אאיסה בגלל בגידתה, אך נשחטת בידי אודין האבל. אודין רודף אחרי סורטור ומצליח להביס אותו באמצעות הסאלאקאר ולהשלים את נקמתו על מות בנו. הוא חוזר לאיבלדי כדי להודיע לו על ניצחונו, אך אירוקין הענקית מברכת אותו ומזהירה אותו שמותו של סורטור החל את הראגנארוק. אודין נשבע לשרוד את האסון המתקרב, אפילו אם לא יהיה מדובר בגופו הגשמי הנוכחי.

=== הפרק האחרון ===
חבילת הרחבה אחרונה שמקשרת בין 'ולהאלה' לבין המשחק הבא, "Assassin's Creed Mirage". אחרי שנים בהם אייבור התנגדה להשפעתו של אודין, היא מבינה שהיא איננה יכולה להדחיק אותו יותר. בראותה שעשתה את כל מה שהיא יכולה עבור שבט העורב, היא מחליטה לערוך מסע לארצות רחוקות כדי להבין טוב יותר את הקשר שלה עם אודין. היא נפרדת לשלום מחבריה ובני בריתה, ומסרבת בנימוס להצעתם של היתאם ושל אלפרד להצטרף למסדר הנחבאים ולמסדר הטמפלרים, בהתאמה. מסעה מוביל אותה לווינלנד, שם היא מעבירה את שנותיה האחרונות בשיחות עם אודין, שמגלה לה על האסון הגדול שהכחיד כמעט את כל בני האיסו, וכיצד הוא והאחרים מצאו דרך להתחדש במשך העידנים באמצעות גלגול נשמות.

בזמן ההווה, זכרונות אלה נצפים בידי באסים, שרואה שהקשר של אייבור עם אודין שונה מהקשר שלו עם לוקי. אחרי שהוא משלים את זכרונותיה של אייבור, באסים נפגש בתוך האנימוס יחד עם ויליאם מיילס, שמשער שאם השניים יצטרכו לעבוד יחדיו, הוא יצטרך דגימה מהחומר הגנטי של באסים. הדבר מאפשר למתנקשים גישה לזכרונותיו הגנטיים של באסים.

== פיתוח ==
המשחק "Assassin's Creed Valhalla" היה בפיתוח למשך יותר משנתיים וחצי עד להכרזתו הרשמית באפריל 2020. תהליך הפיתוח הובל על ידי צוות המפתחים של המשחק "Assassin's Creed Origins" ביוביסופט מונטריאול, ונתמך בעזרתם של כ-14 אולפנים שונים של החברה ברחבי העולם, בהם קוויבק, סינגפור, סופיה, ברצלונה, מונפלייה, צ'נגדו, בורדו, קייב, הפיליפינים, שאנגחאי, בוקרשט, פונה, סאגנה, ויניפג ו-Sperasoft. לקראת סופו של הפיתוח, הפרויקט נתקל בקשיים בעקבות מגפת הקורונה, מה שאילץ את מרבית הצוות לעבוד מהבית עם תמיכתן של מחלקות טכונולוגיית המידע של יוביסופט, וזאת כדי להבטיח שהמשחק יהיה מוכן לקראת יציאתו בשנת 2020.

אשראף איסמעיל שימש כמנהל היצירתי של המשחק, אחרי שעבד בעבר על "Assassin's Creed Origins" ו-"Assassin's Creed IV: Black Flag". דרבי מק'דביט שימש בתור המנהל הנרטיבי של המשחק, אחרי ששימש ככותב ראשי למשחקים "Assassin's Creed: Revelations" ו-"Black Flag" וכותב שותף ל-"Assassin's Creed Unity". מייק ויליאמס ממגזין USGamer תיאר את ההיקף והמאמץ הגדול העומד מאחורי 'ולהאלה' כשווה ערך ל"תאוריה המאוחדת הגדולה" של הסדרה, לשילוב כל עבודות העיצוב והפיתוח בעבר לחזון יחיד מבלי בהכרח להמציא מחדש את כל הקונספטים שפותחו בעבר. מק'דביט ציין שהסיפור של 'ולהאלה' נכתב כתקציר של כל משחקי Assassin's Creed הקודמים, וקישר ביניהם בצורה מורכבת, אך שאינה מרמזת שהמשחק הוא הסופי בסדרה. הוא גם ציין שהמבנה הניסיוני של הנרטיב הוא "מאוד ייחודי לכל משחק באשר הוא", והתייחס בדבריו גם למשחקים אחרים בנוסף למשחקי Assassin's Creed.

איסמעיל ציין את ספרו של מייקל קרייטון משנת 1976, "אוכלי המתים" - שהיה בעצמו עיבוד מחודש לשירה האפית ביאוולף - כאחת היצירות הספרותיות שהשפיעו על המשחק 'ולהאלה'. מק'דביט ציין שצוות המפתחים הכיר בכך שיהיו קווי דמיון למשחקי "God of War", אך הרגיש כי אותה סדרת משחקים "נוטה יותר בכבדות לכיוון המיתולוגיה", בעוד יוביסופט רצתה שהמשחק 'ולהאלה' יהיה חוויה מציאותית יותר מבחינה היסטורית. אלמנטים מהמיתולוגיה הנורדית מופיעים בסיפור המשחק. לדברי איסמעיל, הדבר יתבטא בדרך שבה אייבור והויקינגים יפרשו את האירועים החריגים כסימן להתערבות האלים שלהם, יותר מאשר התפקיד הגלוי אותה מילאה המיתולוגיה המצרית ב-"Origins" והמיתולגיה היוונית ב-"Odyssey". הדבר נובע בעיקר משום שהמשחק מתרחש באנגליה, שבה הנצרות שולטת, מה שמסביר כיצד הנרטיב והמשחקיות מדגימים איך אייבור משלבת את אותם אלמנטים במערכת האמונות של הוויקינגים. על היכולת לבחור את המין של אייבור, יועץ המשחק ת'יירי נואל ציין שאף על פי שעדיין מתקיים ויכוח היסטורי עד כמה גדולה הייתה השתתפות נשים כלוחמות בקרב העם הוויקינגי, יוביסופט האמינה כי נשים השתתפו באופן בולט הן במיתולוגיה הנורדית והן בחברה הנורדית, ולכן ביקשה לשקף את הרעיון הוויקינגי ש"נשים וגברים הם אימתניים באותה המידה בשדה הקרב".

במהלך עבודת המחקר על תקופת הזמן, צוות המפתחים מצא שרוב התיעוד ההיסטורי על התפשטות הוויקינגים לאנגליה נכתב מספר עידנים - אם לא מאות - אחרי שהאירועים עצמם התרחשו. התיעוד נכתב מנקודת מבטם של האנגלו-סקסונים, ולכן הוא תיאר את הוויקינגים כפולשים צמאי-דם. אולם, הצוות הרגיש שבכך התעלמו מהצלחתם של הוויקינגים בהתיישבות באנגליה, ומתרומתם למלאכת החקלאות ולהשפעתם על השפה האנגלית. הצוות בחר לשרטט את התקופה הוויקינגית בצורה יותר מדויקת, ולהתמקד באלמנטים מבוססי מציאות יותר, כמו ההתיישבות. אפליה זו בנוגע לוויקינגים זכתה להתייחסות בקדימון המשחק ובחומר השיווקי שיצא למשחק, כאשר קריינותו של אלפרד הגדול על האיום אותו מציבים הוויקינגים הוצבה לצד הסצנות שמתארות את ההתיישבות הוויקינגית. לדברי מפיק המשחק ז'וליאן לפריה, עבודת מחקר זו היא מה שגרם לצוות המפתחים להפוך את ההתיישבות הוויקינגית למוקד המשחק, ולתת ל'ולהאלה' יותר סגנון של משחק תפקידים. לפריה השווה את הרלוונטיות של ההתיישבות לחשיבותה של הסקייהולד במשחק Dragon Age: Inquisition או לספינת החלל נורמנדי ב-Mass Effect. הוא הוסיף וציין שהצוות ביקש להשתמש בהתיישבות לא רק כדי להראות את הצד התרבותי של הוויקינגים, אלא גם כדי להראות את השלכות הבחירה של השחקן אותן נאלץ לקבוע במהלכו של המשחק, כאשר כמה מהן היו קשות ביותר.

בציוץ בטוויטר שנמחק בהמשך, מנהל מחלקת התקשורת עם המזרח התיכון ביוביסופט, מאליק טפהא, שוחח על נושא העולם של המשחק, וציין שהוא לא יהיה מהגדולים בסדרה. הוא הוסיף וציין שאחת הבעיות עליהן נמתחה ביקורת במשחק "Odyssey" הייתה שהעולם היה "תפוח" מדי וכלל מיקומים שחוזרים על עצמם. בביקורת מגזין IGN, המבקר ברנדין טירל ציין שקמפיין הסיפור הראשי - לא כולל התוכן להורדה - ארך כ-40 שעות משחק, אך השלמת המשימות הצדדיות האריך את משך המשחקיות לכ-100 שעות משחק. בראיון מאוחר יותר שנערך עם אשראף איסמעיל למגזין Kotaku, הוא תיאר את עולם המשחק כאחד שנוצר באופן ידני, ושצוות המפתחים התאמצו ליצור תוכן שיהיה מאתגר לחקור אותו עבור השחקנים, ושיהיה ייחודי, אך גם לכבד את זמנם של השחקנים ולתת להם חידות שיהיה קל לפתור אותן.

ביוני 2020, בעקבות תלונות על התנהגות בלתי הולמת ביוביסופט, מגזין Polygon ציין שאיסמעיל הסיר את עצמו מתפקידו כדי להתמודד עם האשמות על יחסים מחוץ לנישואים עם מעריצות צעירות. כחודש לאחר מכן, מנהלים בכירים נוספים ביוביסופט נאלצו לעזוב את החברה, ביניהם המנהל האמנותי סרז' הסקוט. ידיעות מעיתון החדשות הצרפתי ליברסיון ומחברת החדשות האמריקאית בלומברג מציינות, שמלבד לדאגות להתנהגות בלתי מקצועית בתוך החברה, הסקוט ושאר חברי ההנהלה דחקו את השימוש בפרוטגוניסטיות נשיות בכמה ממשחקי Assassin's Creed. כמה אנשים מצוות המפתחים ציינו בהמשך שהם היו מעוניינים שפרוטגוניסט המשחק יהיה ממין נקבה בלבד, ושבחרו בשם "אייבור" כשם נשי בלעדי במאגרי המידע הנורווגים, אך בקשתם נדחתה ממנהלי החברה, שהאמינו שפרוטגוניסטיות נשיות ייסבו נזקים למכירות החברה. מק'דביט ציין שבזמן כתיבת הסיפור, יוביסופט רצתה להעניק לשחקנים את האפשרות לבחור במין הדמות, ועל בסיס זה בנה את הקונספט בתחילת התהליך הנרטיבי.

המשחק "Assassin's Creed Valhalla" הציג לראשונה בסדרה מספר אלמנטים שנועדו להפוך את המשחק לנגיש יותר בפני בעלי מוגבלות פיזית. בין היתר, נכללו קריינות בתפריטי המשחק, סימונים קוליים לחפצים אינטראקטיביים בהם נתקל השחקן ולהשלמת המשימות, מספר התאמות לאירועים בזמן אמת, והוספתה של "התנקשות מובטחת" - אופציה שמאפשרת לשחקנים לדלג ללא דאגה על חלון ההזדמנויות שניתן להתנקשות במטרה.

== שיווק והוצאה ==
המשחק נועד לצאת לשווקים ב-17 בנובמבר 2020, אך הוקדם ל-10 בנובמבר כדי לחפוף להשקת קונסולת המשחקים Xbox Series X/S. המשחק יצא לקונסולות פלייסטיישן 4, פלייסטיישן 5, Xbox One ו-Xbox Series X/S, כמו גם למערכת ההפעלה Microsoft Windows ולפלטפורמת Google Stadia. עבור המחשב האישי, המשחק יצא ככותר בלעדי בחנות המקוונת של אפיק גיימס, והיה זמין להורדה עד 6 בדצמבר 2022, כאשר בזמן זה שוחרר דרך שירות סחר האלקטרוני סטים. זהו גם המשחק הראשון בסדרת המשחקים שיצא עבור הדור התשיעי של קונסולות המשחקים פלייסטיישן 5 ו-Xbox Series X/S. איסמעיל ציין ש'ולהאלה' מייצג את "משחק הדגל" של החברה עבור קונסולות הדור הבא, והוא פותח כדי לנצל את זמני הטעינה המהירים ששתי הקונסולות החדשות מציעות.

כותר המשחק "Tom Clancy's The Division 2" של יוביסופט משנת 2019 כלל ביצת פסחא בצורת כרזה פרסומית ל'ולהאלה'. הכרזה הציגה ויקינג שלבוש באותו אופן כמו המתנקשים במשחקים הקודמים בסדרת Assassin's Creed, והוא החזיק במה שנראה כמו תפוח עדן, אחד מהממצאים העתיקים של בני האיסו בסדרה. עצם פרסומה של ביצת הפסחא הובילה לקביעה שמשחק חדש בסדרת המשחקים נמצא בתהליך פיתוח, עם תאריך יציאה מוערך לשנת 2020. אולם, בהכרזה רשמית של המשחק באפריל 2020, מק'דביט ציין שהכרזה הפרסומית הייתה רק צירוף מקרים מאחר שהסטודיו השוודי שעמד מאחורי המשחק, Massive Entertainment, רצה להוסיף סממנים שוודים למשחק ולא הייתה לו כל כוונה להתייחס ל'ולהאלה' או אף להדליף מידע.

=== מהדורות מיוחדות ===
למשחק "Assassin's Creed Valhalla" יצאו מספר מהדורות מיוחדות מלבד המהדורה הסטנדרטית, שכללה רק את דיסק המשחק, והמהדורה המוזהבת, שכלל את דיסק המשחק וכרטיס עונתי. שחקנים בקונסולות הפלייסטיישן 4 ו-Xbox One יכולים לשדרג את המשחק לגרסאות הדור הבא שלו ללא עלות נוספת.
* מהדורה מוגבלת - מכילה את דיסק המשחק, חבילת התיישבות של הברסרקר (טוטם דוב, כלי נשק, אימונים, עץ מיומנות ופסל מעץ של אודין) וחבילת האונייה הארוכה של הברסרקר (דמות מגולפת לחרטום, גוף אונייה, מפרשים, מגנים וירכתיים).
* מהדורת ראגנארוק - מכילה את דיסק המשחק, מארז סטילבוק בלעדי, כרטיס עונתי ופסל בגודל 25 ס"מ של אייבור.
* המהדורה האולטימטיבית - מכילה את דיסק המשחק, כרטיס עונתי, חבילת הברסרקר (שריון הברסרקר, סקין זאב האטי, סקין עורב המונין), חבילת האונייה הארוכה של הברסרקר, חבילת התיישבות הברסרקר וסט רונות (רונת הזעם, רונת הצללים, רונת החיים).
* מהדורת דראקאר - מכילה את דיסק המשחק, חבילת האונייה הארוכה של הברסרקר, סט רונות וסקין העורב מחבילת הברסרקר.
* המהדורה המלאה - מכילה את דיסק המשחק, כרטיס עונתי, חבילת ההרחבה "שחר הרגנארוק", חבילת הברסרקר, חבילת האונייה הארוכה של הברסרקר, חבילת ההתיישבות של הברסרקר וסט רונות.
* מהדורה לאספנים - מכילה את דיסק המשחק, מארז סטילבוק בלעדי, פסקול המשחק, כרטיס עונתי, שלוש ליתוגרפיות, פסל של אייבור בגודל 30 ס"מ, פסלון בגודל 5 ס"מ של אייבור הוויקינג, חבילת הברסרקר, חבילת האונייה הארוכה של הברסרקר, חבילת התיישבות הברסרקר וסט רונות.

=== תוכן להורדה ===
חברת יוביסופט הכריזה שתשחרר משימה בלעדית לשחקן יחיד שנקראת "האגדה על ביאוולף" לשחקנים שהזמינו את המשחק בהזמנה מוקדמת. תוכן נוסף לאחר יציאתו של המשחק נעשה זמין באמצעות רכישת כרטיס עונתי למשחק, וכלל מספר חבילות הרחבה. הראשונה שבהן, "זעם הדרואידים", לוקח את אייבור לאירלנד כדי לחסל כת של דרואידים הקרויה בשם ילדיה של דַאנוּ. בשנייה - "המצור על פריז", אייבור עורכת מסע אל פרנקיה ומשתתפת במצור על פריז. בדומה לנעשה במשחקים "Origins" ו-"Odyssey", צוות המפתחים שחרר מצב של "סיור תגלית" למשחק 'ולהאלה', אשר מסיר את כל הקרבות במשחק ונותן לשחקנים את האפשרות לסייר בחופשיות באנגליה ובנורווגיה של ימי הביניים בקצב שלהם, וללמוד יותר על ההיסטוריה והתרבות של הארצות על ידי השתתפות בסיורי הדרכה אותם מקריינים היסטוריונים. אותו מצב, שנקרא "סיור תגלית: העידן הוויקינגי", יצא בחינם באוקטובר 2021 ושימש כחלק שלישי בתת-סדרה של סיורי התגלית.

ביוני 2021, יוביסופט הכריזה שהמשחק 'ולהאלה' יהיה הראשון בסדרת משחקי Assassin's Creed שיקבל תמיכה של שנה שנייה ברציפות, עם עדכונים חדשים וחבילות הרחבה נוספות. בדצמבר 2021, החברה שחררה משימת קרוסאובר מיוחדת עם המשחק "Odyssey" בשם "מפגש גורלי", שבה אייבור נפגשת עם הפרוטגוניסטית של המשחק 'אודיסאה', קסנדרה, בזמן שהיא חוקרת תקריות מוזרות באי סקאי. חבילת ההרחבה השלישית של המשחק, שנקראת "שחר הראגנארוק", שוחררה במרץ 2022, ושמה דגש יותר על המיתולוגיה הנורדית - היא מציגה את ממלכת הגמדים סוורטאלפהיים, שבה אייבור צריכה לקחת את תפקידו של אודין ולהציל את בנו בלדר מהיוטון סורטור. באוגוסט 2022 יצא מצב משחק חינמי בשם "הסאגה הנשכחת", שמתמקד שוב באודין, היוצא למסע לניפלהיים כדי להתעמת עם הל ולדרוש שבלדר יוחזר לחיים אחרי מותו ב"שחר הראגנארוק". בתור אודין, השחקנים חייבים לחקור את ניפלהיים דרך שורה של מבוכים ומסתכנים במוות בעוד הם מתמודדים עם אויבים מסוכנים. בספטמבר 2022, יוביסופט שחררה את חבילת ההרחבה החינמית "הפרק האחרון", שמשמשת כאפילוג לסיפורה של אייבור ולמערכת היחסים שלה עם אודין. חבילת הרחבה זו הייתה מיועדת לצאת ב-6 בדצמבר 2022, אולם היא הוקדמה ל-29 בנובמבר.

נוסף ליציאתם של תכנים להורדה, יצא למשחק עדכון שכלל משימת בונוס בכיכובו של רושאן, דמות משנה מהמשחק הבא "Assassin's Creed Mirage", ובנוסף את האפשרות לשמור שאייבור תמיד תתכסה בברדס בכל עת מבלי להשפיע על המשחקיות. העדכון כלל גם את תלבושת המורשת של אציו אודיטורה מהמשחק "Assassin's Creed II".

=== מוזיקה ===

פסקול המשחק הולחן על ידי המלחין הדני ג'ספר קיד - שהלחין את הפסקולים של Assassin's Creed, Assassin's Creed II, Assassin's Creed: Brotherhood ו-Assassin's Creed: Revelations - והמלחינה האמריקנית שרה שאקנר - שהלחינה את הפסקול של Assassin's Creed Origins והייתה שותפה להלחנה של Assassin's Creed IV: Black Flag (יחד עם בריאן טיילר). המלחין הנורווגי איינר סלביק, שכתב מוזיקה מקורית לסדרת הטלוויזיה "ויקינגים" של ערוץ ההיסטוריה, עבד במשותף עם קיד ושאקנר על מוזיקה חדשה ל'ולהאלה'. שחקנים אשר הזמינו את מהדורת האספנים בהזמנה מוקדמת קיבלו עותק של פסקול נוסף עם נעימות מהמשחק.

בראיון עם המפיק המוזיקלי סיימון לנדרי כיומיים לפני תאריך יציאתו של המשחק, הוא ציין שהחלק הקשה ביותר ביצירת מוזיקה למשחק וידאו יהיה לוודא שהפסקול ידגיש את חוויית המשחק מבלי שיסיח את דעתם של השחקנים יותר מדי, במיוחד לאור העובדה שפסקולי משחקים אינם נכתבים בצורה ליניארית כפי שנעשה עם סרטי קולנוע. הוא נפגש עם המנהל המוזיקלי אלדו סמפאיו, והשניים שוחחו על התמות המוזיקליות העיקריות שיועברו לשחקנים דרך הפסקול, וחיפשו אחר מלחינים אפשריים שיתאימו למלאכה, בהתאם לתקציב שניתן להם. בסופו של דבר, מחלקת המוזיקה בחרה בג'ספר קיד ובשרה שאקנר שיעבדו במשותף על הפסקול. לדברי סמפאיו, השילוב בין הרגש אותו הצליח להעביר קיד בנעימות שלו לבין כשרונה התזמורתי של שאקנר, עבד היטב לצורך יצירת אלמנטים נורדים ואנגלו-סקסונים באמצעות סינתסייזר - סימן ההיכר של המוזיקה בסדרת Assassin's Creed. אף על פי שלנדרי וסמפאיו הצטרפו לפרויקט כמלחינים, הם הרגישו שחסר להם המרכיב האותנטי שבצליל הנורדי והקצב הלירי. באמצעות השותפות של יוביסופט עם חברת ההפקות המוזיקליות BMG, לנדרי וסמפאיו הכירו את המלחין איינר סלביק ולהקתו Wardruna. עד מהרה הם הושפעו מהסאונד הייחודי של הלהקה, והשתמשו ברצועות השמע שבדיסקוגרפיה של הלהקה כמבחן לדמו המשחקיות. לאחר מספר התכתבויות עם הלהקה, השניים הוזמנו להופעה שלהם בעיר הנמל ברגן, והתרשמו מאוד עד שהחתימו את איינר סלביק להצטרף לצוות המלחינים של המשחק.

בין 17 ביולי 2020 ל-26 בנובמבר 2021, יצאו למשחק מספר פסקולים נוספים לפסקול הראשי, ביניהם "Assassin's Creed Valhalla: Out of the North", "Assassin's Creed Valhalla: The Ravens Saga", "Assassin's Creed Valhalla: The Wave Of Giants", "Assassin's Creed Valhalla: Twilight of the Gods", "Assassin's Creed Valhalla: Sons of the Great North" ו-"Assassin's Creed Valhalla: The Weft of Spears"

== קבלה וביקורות ==
{| class="wikitable mw-collapsible" align="left" width="250"
! colspan="2" | ציון מבקר
|-
! מבקר !! ציון
|-
| Metacritic || PS5: 84/100XSX: 84/100PC: 82/100PS4: 80/100
|-
! colspan="2" | ציון ביקורות
|-
! פרסום !! ציון
|-
| Eurogamer || המלצת האתר
|-
| Glitched ||9.5/10
|-
| Game Informer || 9.3/10
|-
| PC Gamer (US) || 92/100
|-
| The Escapist || 9/10
|-
| The Guardian || 
|-
| +GamesRadar || 
|-
| TechRadar || 
|-
| PCMag || 
|-
| Den of Geek || 
|-
| Areajugones || 8.9/10
|-
| The Telegraph || 
|-
| Screen Rant || 
|-
| Trusted Reviews || 
|-
| NME || 
|-
| Hardcore Gamer || 
|-
| Digital Trends || 
|-
| The Mirror || 
|-
| GameSpot || 8/10
|-
| The Sixth Axis || 8/10
|-
| IGN || 8/10
|-
| Gaming Nexus || 8/10
|-
| Collider || B-
|-
| || 
|}
לפי אתר הביקורות Metacritic, המשחק "Assassin's Creed Valhalla" קיבל ברובו הגדול ביקורות חיוביות מהמבקרים. גרסאות הפלייסטיישן 5 ו-Xbox Series X/S קיבלו ממוצע משוקלל של 84 מתוך 100, בעוד גרסאות ה-Xbox One ו-Microsoft Windows קיבלו ציון של 82 מתוך 100 וגרסת הפלייסטיישן 4 ציון של 80 מתוך 100. מבין המבקרים אשר העניקו למשחק ציונים גבוהים נמנו מגזינים כמו IGN, The Mirror, The Telegraph, The Guardian, NME, Glitched, +GamesRadar, Eurogamer, The Escapist, Game Informer, PC Gamer ו-Screen Rant בין היתר.

טום פיליפס ממגזין Eurogamer הכליל את המשחק ברשימת המשחקים המומלצים של האתר, בציינו ש"'ולהאלה' מרגיש שלם. מדובר בסאגה וויקינגית, שלעתים נאבקת להגיע לגורל שלה, ובמאמציה להקפיץ את סדרת המשחקים קדימה, היא הקריבה מספר קורבנות כדי לספר סיפור חזק יותר. אולם, היא מנצחת לכל אורך הדרך, ובסופו של דבר די בקלות, בעוד היא ממשיכה את הסאגה של Assassin's Creed לדור חדש של שחקנים".

מרקו קוקומלו ממגזין Glitched העניק למשחק ציון 9.5 מתוך 10, ומסכם את דבריו בכך ש"'ולהאלה' מתרחק אף יותר מהמתכונת הרגילה של סדרת המשחקים, אך עדיין מדובר במשחק נהדר. חוץ מהלחימה הממכרת ועץ המיומנויות הפנטסטי, הוא תיקן את בעיות ההתקדמות מהמשחק 'אודיסאה'. יש למשחק תחושת כיוון וניתן לדעת בבירור מה עושים. רקע הוויקינגים הוא מרענן ומצליח להעביר כמה סיפורים הוגנים שניתן לחוות אותם בעוד חוקרים עולם עוצר נשימה".

ג'ו ג'ובה ממגזין Game Informer העניק למשחק ציון של 9.25 מתוך 10, בשבחו את נרטיב המשחק, מערכות המשחקיות ועולם המשחק. הוא מציין ש"כל משחק בסדרה פוגע בנקודות שונות עבור שחקנים שונים ובמידה מסוימת של הצלחה, אך בפעם הראשונה בסדרה, האיזון בין כל האלמנטים מרגיש מושלם במשחק 'ולהאלה'. מהשילוב המרתק של הלחימה, דרך חקר העולם הפתוח, תוכן הסיפור היצירתי וניהול ההתיישבות - הסאגה הוויקינגית הזו היא אפית ויש בה משהו קטן לכל אחד.

מארק דילייני ממגזין The Escapist העניק למשחק ציון של 9 מתוך 10, והריע למשחק על היותו נקודת השיא של זיכיון המשחקים, בשבחו את הלחימה, הדמויות, הנרטיב ואיכויותיו המשופרות כמשחק תפקידים בהשוואה לשני קודמיו. הוא מציין בדבריו ש"מאחר שלכל הפרסים, הממצאים העתיקים וסימוני המפה יש מטרה משמעותית, 'ולהאלה' הוא משחק עולם פתוח נדיר שבו שווה לעשות כל פעילות שהיא. כפי שאייבור מטפסת על ההרים המושלגים של נורווגיה, 'ולהאלה' מטפס לגבהים חדשים בתקופת משחקי התפקידים של סדרת Assassin's Creed, ומעולם לא הייתי כל כך נרגש לראות לאן הסדרה תתפתח מכאן".

לואיז בליין ממגזין +GamesRadar העניקה למשחק ציון של 4.5 מתוך 5 כוכבים, ושיבחה את הגיוון שבמשחקיות, את הנרטיב ואת תמרוץ השחקנים לבצע את החלטותיהם בעצמם. היא מציינת ש"בעולם שופע אותו ניתן לכבוש, קרבות מלאי דם וההזדמנות להשתמש בלהב הנסתר האייקוני, המשחק מביא לאיזון מנצח בסדרת המשחקים". טום ריגאן ממגזין NME העניק למשחק ציון 4 מתוך 5 כוכבים, וקובע בתחילת דבריו שמדובר ב"פרידה אמיצה ומדממת מסדרת משחקי ההתגנבות". עוד הוא מציין, ש"הרפתקת הוויקינגים נראית כמו המשחק שיוביסופט תמיד איימה לעשות... וסוף כל סוף המשחק מעביר תחושה של עולם עם אישיות שתתאים לגודל שלו, שמשחרר את השחקן באומה מרתקת שכמעט מתחננת שיחקרו אותה... המשחק שובר את שלשלאות ההתגנבות שכבלו את הסדרה בשאגה עצומה, ונותן לשחקן לאמץ את הברברי שבתוכו... המשחק מרגיש כמו סימולציית וויקינגים בראש ובראשונה, וכמשחק אססינס קריד בעדיפות שנייה, וזה רק עושה לו טוב". הוא מסכם את דבריו באומרו ש"אחרי שנים בהם יוביסופט אחזה בנוסחה מזדקנת, היא סוף סוף הסירה את ההתגנבות המאולצת של Assassin's Creed והתחייבה במלואה לפנטזיה עוצמתית שמעלה חיוך על הפנים. 'ולהאלה' מוכיח שהאושר האמיתי אינו מגיע מללכת באיטיות ברחובות העיר, אלא בהפיכת מעשיות היסטוריות למגרשי משחקים וירטואלים וחופשיים. הודות לעולם החי והמשחקיות המגוונת של 'ולהאלה', זיכיון המשחקים מרגיש שוב מהותי מתמיד".

ג'ורדן ראמי ממגזין GameSpot העניק למשחק ציון של 8 מתוך 10, ושיבח את הסיפור, את הסיכום למספר קצוות עלילה שנותרו פתוחים בזיכיון, אך מתח ביקורת על המחסור שבהתפתחות הדמויות. הוא מסכם את דבריו באומרו ש"'ולהאלה' הוא משחק אססינס קריד שבטוח בעצמו ולוקח מספר סיכונים נרטיבים שבסופו של דבר משתלמים". גם ברנדין טירל ממגזין IGN העניק למשחק ציון 8 מתוך 10, באומרו ש"'ולהאלה' הוא עולם פתוח מסיבי ויפהפה שמתוחזק בידי חיים קשיי יום ועבודתם השחורה של כובשים. הוא מלא באגים יותר ממה שאמורים להיות, אך גם מרשים בכמה וכמה רמות".

כריס שיב ממגזין Hardcore Gamer העניק למשחק ציון של 4 מתוך 5 כוכבים, והשווה אותו בחיבה לקודמיו, "Odyssey" ו-"Origins", בהתייחסו לשיפורים שבמשחקיות בתור הסיבה העיקרית. לדבריו, "'ולהאלה' מביא שיפורים איכותיים למודל המוכר של משחקי Assassin's Creed, אך אינו סוטה רחוק מדי מהטריטוריה המוכרת. אם נהניתם משני המשחקים הקודמים ואתם רוצים עוד מזה, 'ולהאלה' הוא בדיוק מה שהרופא ממליץ, אולם ישנם אלה שאחרי שהעבירו למעלה ממאתיים שעות משחק ב'אוריג'ינס' וב'אודיסאה', יהיו שחוקים מדי מהנוסחאתיות החדשה".

בביקורת קצת פושרת על המשחק, מייקל לרי ממגזין Game Revolution העניק למשחק 2.5 מתוך 4 כוכבים, וציין ש"'ולהאלה היה אמור לשמש כחוויית למידה כמו 'Assassin's Creed Unity' - המשחק האחרון שאילץ את יוביסופט לחשב מחדש את גישתה לסדרת המשחקים. 'ולהאלה' מנפח ללא צורך את שעות המשחקיות, מפחית מכמותה של טכניקת ההתגנבות, מכיל סיפור מנותק ומעניק תחושה מציפה מדי של דברים מוכרים שמזוהים עם הסדרה - כל זה מציב את הסדרה שוב בירידה מכיוון שהמשחק אינו מתמקד בנקודות החזקות שלו".

NRK, תאגיד השידור הלאומי של נורווגיה, העניק למשחק ביקורת חיובית, ותיאר אותו כ"מסע מרגש, כיפי, מתגמל, מעניין ומהנה חזרה אל העידן הוויקינגי", כמו גם את "הייצוג היפהפה ביותר של נורווגיה עד כה".

בתחילת פברואר 2021, חברת יוביסופט זכתה לביקורת קשה מצד המעריצים על כך שתיעדפה שימוש במיקרו-טרנזקציות על פני שיפורי משחקיות ותיקוני באגים. פוסט מאתר המדיה החברתית Reddit זכה לתגובות רבות אחרי שציין שהחנות המקוונת שבתוך המשחק כללה תשעה סטים של שריונות גוף, ששוחררו לאחר יציאת המשחק, כאשר הייתה למשחק כבר אותה כמות של שריונות.

=== מכירות ===
המשחק "Assassin's Creed Valhalla" מכר יותר עותקים בשבוע הראשון ליציאתו מאשר כל משחק אחר בסדרה, בעוד לגרסת המחשב האישי הייתה ההשקה המוצלחת ביותר מכל משחק אחר של יוביסופט. ב-17 בנובמבר 2020, יוביסופט אישרה שלמשחק יש מעל ל-1.8 מיליון שחקנים. גרסת הפלייסטיישן 4 של המשחק מכרה למעלה מ-45 אלף עותקים במהלך השבוע הראשון ביפן, מה שהפך את המשחק לשני בהיקף המכירות שלו, אולם, גרסת הפלייסטיישן 5 דורגה רק במקום ה-25, עם יותר מ-4,200 עותקים. בסך הכל, המשחק היה השני בגודלו בהיקף הרווחים של החברה, במקום החמישי בארצות הברית ברשימת הנמכרים ביותר לשנת 2020, ובמקום ה-16 ברשימת הנמכרים ביותר לשנת 2021. עד לפברואר 2022, המשחק מכר למעלה ממיליארד עותקים.

=== פרסים והוקרה ===

המשחק זכה למספר מועמדויות, ביניהן בקטגוריות "מצוינות בנגישות לאנשים בעלי מוגבלויות" ו"משחק הפעולה-הרפתקאות של השנה" של The Game Awards לשנת 2020, כמו גם בקטגוריית משחק הווידאו הטוב של השנה של GLAAD Media Award לשנת 2021. מועמדויות נוספות כללו את "משחק ההפתקאות של השנה" ו"הישגים מיוחדים בעיצוב דמות" של האקדמיה לאמנויות ולמדעים אינטראקטיבים, וכן שבע מועמדויות לפרסי NAVGTR awards, ביניהן "משחק השנה".

אלבום הפסקול לחבילת ההרחבה "שחר הרגנארוק", שבהלחנתה של סטפני אקונומו, היה הראשון בתולדות משחקי הווידאו שזכה בפרס גראמי לשנת 2023, בטקס פרסי גראמי ה-65.

{|class="wikitable mw-collapsible mw-collapsed" style="width:100%;"
! colspan="4" | רשימת פרסים ומועמדויות למשחק Assassin's Creed Valhalla
|-
! שנה !! פרס !! קטגוריה !! תוצאה
|-
| rowspan="18" align="center"| 2021
| rowspan="1"| BAFTA Game Awards
| הנרטיב הטוב ביותר
| 
|-
| rowspan="1"| Visual Effects Society Awards
| הישגים באפקטים ויזואליים לפרויקט בזמן אמת
| 
|-
| rowspan="2"| Hollywood Music In Media Awards
| המוזיקה המקורית הטובה ביותר למשחק וידאו (ג'ספר קיד ושרה שאקנר)
| 
|-
| אלבום הפסקול הטוב ביותר (ג'ספר קיד ושרה שאקנר)
| 
|-
| rowspan="7"| NAVGTR Awards
| משחק השנה
| 
|-
| ארט דירקשן, השפעה תקופתית
| 
|-
| עיצוב תלבושות
| 
|-
| עיצוב משחק, זיכיון
| 
|-
| משחק, הרפתקת זיכיון
| 
|-
| המוזיקה הדרמטית המקורית, זיכיון
| 
|-
| הכתיבה הדרמטית הטובה ביותר
| 
|-
| rowspan="1"| Game Audio Network Guild Awards
| פסקול מקורי הטוב ביותר
| 
|-
| rowspan="1"| 2021 GLAAD Media Award
| משחק הווידאו הטוב של השנה
| 
|-
| rowspan="2"| 24th Annual D.I.C.E. Awards
| משחק ההרפתקאות של השנה
| 
|-
| הישגים מיוחדים בעיצוב דמות (אייבור ורינסדוטיר)
| 
|-
| rowspan="2"| The Game Awards
| מצוינות בנגישות לאנשים בעלי מוגבלויות
| 
|-
| משחק הפעולה/הרפתקאות הטוב ביותר
| 
|-
| rowspan="1"| SXSW Gaming Awards
| מצוינות בהישגים באנימציה, אמנות וויזואליות
| 
|-
| rowspan="1" align="center"| 2023
| rowspan="1"| 65th Grammy Awards
| הפסקול הטוב ביותר למשחק וידאו או מדיה אינטראקטיבית (סטפני אקונומו, Dawn of Ragnarok)
| 
|}

== משחק המשך ==

המשחק הבא בסדרת המשחקים, "Assassin's Creed Mirage", יצא באוקטובר 2023 לפלייסטיישן 4, פלייסטיישן 5, Xbox One, Xbox Series X/S ולמחשב האישי. המשחק הוא קטן יותר בגודלו, והוא דומה במשחקיות שלו למשחקים מוקדמים יותר בסדרת המשחקים, כאשר הוא מתנתק מהאלמנטים של משחק תפקידים שהיו נחלתם של 'ולהאלה', 'אודיסאה' ו'אוריג'ינס'. המשחק משמש גם כמשחק פריקוול ל'ולהאלה', והוא חוקר את סיפור הרקע לדמותו של באסים אבן אישאק בבגדאד של המאה ה-9, במהלך תור הזהב של האסלאם.

== קישורים חיצוניים ==

* [https://www.ubisoft.com/en-us/game/assassins-creed/valhalla Assassin's Creed Valhalla] באתר הרשמי של יוביסופט
* [https://www.youtube.com/@Ubisoft/search?query=valhalla Assassin's Creed Valhalla] בערוץ יוטיוב הרשמי של יוביסופט
* [https://assassinscreed.fandom.com/wiki/Assassin%27s_Creed:_Valhalla Assassin's Creed Valhalla] בפרויקט פאנדום של סדרת משחקי Assassin's Creed
* 
* 

ביקורות:
* [https://www.pcgalaxy.co.il/assassins-creed-valhalla-game-review/ יאללה ולהאלה – ביקורת המשחק Assassin’s Creed Valhalla], באתר PC Galaxy 29 בנובמבר 2020
* 

== ביאורים ==

== הערות שוליים ==

V
קטגוריה:משחקי וידאו משנת 2020
קטגוריה:משחקי פעולה-תפקידים
קטגוריה:משחקי תפקידים ממוחשבים
קטגוריה:משחקי עולם פתוח ממוחשבים
קטגוריה:משחקי יוביסופט
קטגוריה:משחקי פלייסטיישן 4
קטגוריה:משחקי פלייסטיישן 5
קטגוריה:משחקי Xbox One
קטגוריה:משחקי Xbox Series X/S
קטגוריה:משחקי Windows
קטגוריה:משחקי וידאו שפותחו בקנדה